將之官清水李廷老來會探韵得光字
作者：劉攽
朝代：宋

paragraphs: 四十身無聞，忝官省中郎。
未嘗學治民，繆假銅墨章。
置我所讀書，低心課農桑。
况此戎馬間，屬國皆軍羌。
隴山一何高，緹羣正相望。
聚糧三月過，始厭西路長。
故人矜我勞，置酒客滿堂。
固知後會艱，慨慷俱畢觴。
天弧射狼星，旄頭爛垂光。
分我一漢節，繫取穹廬王。